Az Európai Unió tagországai évről-évre csökkenő számban fogadnak be menedékkérőket, amíg ugyanis 2017-ben 538 ezer ember számára nyújtottak nemzetközi védelmet, 2018-ban 316 ezer, tavaly pedig mintegy 296 ezer esetben részesítették pozitív elbírálásban menedékjog iránti kérelmeket – derült ki az Európai Unió luxembourgi székhelyű statisztikai hivatalának hétfőn közzétett jelentéséből.

Az uniós statisztikai hivatal szerint 2019-ben Magyarország elsőfokú határozatban 60 esetben bírált el pozitívan menedékkérelmet, a többi között 20 iráni, 10 afgán és 5 pakisztáni kérelmet. Ez azt jelenti, hogy az összes az EU által befogadott menedékkérő 2 tízezreléke jut Magyarországra.

2018-ban még 367 menedékkérő kapott valamilyen státuszt Magyarországon, tehát egy év alatt a hatodára esett vissza a pozitívan elbírált kérelmek száma.

Az Eurostat beszámolója szerint a nemzetközi védelemben részesítettek legnagyobb csoportja, 27 százalékuk tavaly is – mint ahogy évek óta – szíriaiak voltak, szám szerint 78 600-an. A szíreket a 40 ezret meghaladó afgán (14 százalék) és a közel 38 ezer venezuelai (13 százalék) követte. A venezuelaiak száma 2019-ben közel 40-szeresére nőtt a 2018-as adatokhoz képest, akkor csaknem ezer venezuelai kapott nemzetközi védelmi státuszt az unió valamely tagországában. A befogadottak között voltak még mások mellett irakiak , törökök, eritreaiak, szomáliaiak, nigériaiak és irániak, valamint pakisztániak.

A menekültstátus pozitív elbírálásában részesült szíriaiak 71 százalékát – mintegy 56 ezer embert – a korábbi évekhez hasonlóan Németországban regisztrálták. Az afgánok 41 százalékát, mintegy 16 ezer embert szintén Németország fogadott be. A venezuelaiak túlnyomó többségét, 94 százalékát, összesen 35 ezer embert Spanyolországban vették nyilvántartásba.

2019-ben a legtöbb pozitív döntést, szám szerint 116 ezret Németország hozta meg. Franciaországban 42 ezer, Spanyolországban 38 500, Olaszországban 31 ezer pozitív elbírálás született.

Kiemelt kép: MTI/EPA/Erdem Sahin